KOMISSION ASETUS (EY) N:o 2278/96,
annettu 28 päivänä marraskuuta 1996,
Euroopan maatalouden ohjaus- ja tukirahaston tukiosaston rahoitusjärjestelmään kuuluviin toimenpiteisiin kohdistuvista jäsenvaltioiden suorittamista tarkastuksista ja direktiivin 77/435/ETY kumoamisesta annetun neuvoston asetuksen (ETY) N:o 4045/89 soveltamista koskevista yksityiskohtaisista säännöistä annetun asetuksen (ETY) N:o 1863/90 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan maatalouden ohjaus- ja tukirahaston tukiosaston rahoitusjärjestelmään kuuluviin toimenpiteisiin kohdistuvista jäsenvaltioiden suorittamista tarkastuksista ja direktiivin 77/435/ETY kumoamisesta 21 päivänä joulukuuta 1989 annetun neuvoston asetuksen (ETY) N:o 4045/89 (1), sellaisena kuin se on viimeksi muutettuna asetuksella (EY) N:o 3235/94 (2), ja erityisesti sen 19 artiklan,
sekä katsoo, että
asetuksen (ETY) N:o 4045/89 7 artiklassa säädetään järjestelmästä, jossa jäsenvaltiot antavat toisilleen kyseisen asetuksen 2 ja 3 artiklassa säädettyjen tarkastusten täytäntöönpanemiseksi tarpeellista apua, ja edellytetään, että komissio antaa säännökset sellaisten yhteisten toimien yhteensovittamiseksi, jotka koskevat kahden tai useamman jäsenvaltion keskinäistä avunantoa; sen vuoksi on aiheellista, että nämä säännökset sisällytetään komission asetukseen (ETY) N:o 1863/90 (3), sellaisena kuin se on muutettuna asetuksella (EY) N:o 2992/95 (4),
asetuksen (ETY) N:o 1863/90 liitteessä II esitetään ne tiedot, jotka on sisällytettävä jäsenvaltioiden asetuksen (ETY) N:o 4045/89 9 artiklan 1 kohdan mukaisesti antamiin vuosikertomuksiin; sitä olisi muutettava, jotta siihen voitaisiin sisällyttää nimenomaan tehtyjen tarkastusten tulokset,
asetuksen (ETY) N:o 1863/90 liitteiden III ja IV tiettyjen kielten toisinnoissa on havaittu virheitä, jotka olisi korjattava; selvyyden vuoksi on suotavaa korvata liitteet kokonaisuudessaan korjatuilla versioilla; korjattujen liitteiden olisi tultava voimaan asetuksen (EY) N:o 2992/95, jolla alkuperäiset liitteet otettiin käyttöön, voimaantulopäivänä, ja
tässä asetuksessa säädetyt toimenpiteet ovat rahastokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1863/90 seuraavasti:
1. Numeroidaan seuraavat artiklat uudelleen seuraavasti:
- asetuksen 4 a artiklasta tulee 5 artikla,
- asetuksen 4 b artiklasta tulee 6 artikla,
- asetuksen 5 artiklasta tulee 8 artikla.
2. Lisätään seuraava otsikko, alaotsikko ja artiklat 6 artiklan jälkeen:
"III OSASTO
Yhteiset toimet
7 artikla
1. Komissio voi omasta aloitteestaan tai jonkin jäsenvaltion ehdotuksen perusteella ja kyseisten jäsenvaltioiden suostumuksesta päättää sovittaa yhteen yhteisiä toimia, jotka koskevat keskinäistä avunantoa kahden tai useamman jäsenvaltion välillä, kuten asetuksen (ETY) N:o 4045/89 7 artiklan 1 kohdassa säädetään, ottaen huomioon erityisesti:
- asiaan liittyvän riskin suuruuden,
- toimien laajuuden, erityisesti yhteisön sisäisen ja ulkoisen kaupan määrän, ja niiden taloudellisen merkityksen,
- tarpeen saavuttaa yhtenäinen lähestymistapa.
2. Osallisina olevien jäsenvaltioiden yhteisellä sopimuksella yksi jäsenvaltio nimitetään yhteisen toiminnan hallinnosta vastuussa olevaksi. Jokainen jäsenvaltio on kuitenkin edelleen vastuussa asetuksessa (ETY) N:o 4045/89 vaadittujen tarkastusten toteuttamisesta sekä niihin liittyvistä seurauksista.
3. Jokaisen osallisena olevan jäsenvaltion on:
- nimettävä ne henkilöt tai yksiköt, jotka ovat vastuussa yhteisen toiminnan toteuttamisesta sen puolesta,
- varmistettava, että riittävä määrä riittävän kokeneita virkamiehiä on käytettävissä yhteisen toiminnan toteuttamista varten,
- varmistettava, että tarkastus suoritetaan asetetussa määräajassa ja kertomus viimeistellään ja saatetaan jokaisen osallisena olevan jäsenvaltion ja komission käytettäväksi."
3. Korvataan liite II tämän asetuksen liitteellä A.
4. Korvataan liitteet III ja IV vastaavasti tämän asetuksen liitteillä B ja C.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Edellä 1 artiklan 4 kohdan säännöksiä sovelletaan 30 päivästä joulukuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä marraskuuta 1996.